HK Levice

HK Levice je slovenský hokejový klub z mesta Levice, v súčasnosti pôsobiaci v Slovenskej hokejovej lige (druhej najvyššej hokejovej lige na Slovensku).

Okrem seniorského „A“–tímu klub zastrešuje aj dorast, kadetov, piatu až ôsmu hokejovú triedu.

Domovským stánkom HK Levice je levický zimný štadión.

História klubu 
V roku 1885 bol založený telovýchovný spolok milovníkov korčuľovania Lévai Korcsolazási Egyelet (L.K.E. – Levická korčuliarska jednotka), o ktorého činnosti a dĺžke pôsobenia sa nezachovalo veľa správ. Je známe, že sa v roku 1887 vybudovalo na malom rybníku klzisko s jednoduchým elektrickým osvetlením. Korčuľovanie bolo popri iných športoch populárne aj v Lévai Sport Egyelet (L.S.E.- Levická športová jednotka), založenej v roku 1897.

Významný krok bolo založenie hokejového oddielu v rámci Levickej telocvičnej jednotky (L.T.E.) v roku 1930 pod vedením K. Laufera. Prvé hokejové stretnutie sa Leviciach odohralo 16. februára 1931 po trojnásobnom odložení zápasu kvôli roztápajúcemu sa ľadu. V priateľskom stretnutí si zmerali sily L.T.E. a Slávia B. Bystrica. Zápas pred 500-600 divákmi skončil víťazstvom hostí v pomere 7:2.

Ľadový hokej sa ďalej rozvíjal v rámci Juventus Sport Klub Levice, ktorý vznikol v novembri 1934 na čele s dr. Elemérom Strasserom. Juventus S.C. si vytýčil za hlavnú úlohu rozvoj menej populárnych športových odvetví. Hokejový oddiel sa vo februári roku 1935 zúčastnil turnaja v Tajnej, kde skončil na 3. mieste za mužstvami Tajnej a Vrábľami. V roku 1938 začal zápasiť s finančnými problémami a bol nútený prerušiť svoju činnosť.

Novodobý rozvoj ľadového hokeja v Leviciach začal na konci 60-ich rokov 20. storočia. Pod hlavičkou SLOVAN AGRO LEVICE vznikol v meste hokejový oddiel s družstvom mužov a dorastu. Družstvá boli zaradené v krajských súťažiach Západoslovenského kraja. Levice mali dve prírodné ľadové plochy s umelým osvetlením, prírodné podmienky a poveternostné vplyvy však tomuto športu nepriali. Väčšina majstrovských zápasov sa hrala na zimnom štadióne v Nitre.

Prelom v rozvoji ľadového hokeja v Leviciach bola výstavba umelej ľadovej plochy, ktorá sa začala v roku 1975. Súperom domáceho družstva v prvom exhibičnom zápase bol Slovan Bratislava.

Dôležitým krokom v rozvoji hokeja v Leviciach bolo rozhodnutie Ministerstva národnej obrany ČSSR, ktoré na žiadosť okresných a krajských orgánov telovýchovy v roku 1987 založilo pri Vojenskom útvare v Leviciach vojenský hokejový klub VTJ Levice.

Prvú sezónu 1987/1988 hral VTJ Levice v krajskej súťaži, ktorý suverénne vyhral. Od súťažného ročníka 1988/1989 hralo družstvo v II. SNHL, v ktorej pravidelne až do roku 1993 bojovalo o postup do I. SNHL. Napríklad v sezóne 1990/1991 skončilo na druhom mieste za klubom zo Senice.

V marci 1991 sa začal hrať v Leviciach ženský hokej. Na 1. majstrovstvách Slovenska v Topoľčanoch družstvo obsadilo 5. miesto, v roku 1993 skončili v súťaži na 2. mieste, keď vo finále prehrali s hráčkami Dubnice. Družstvo žien skončilo svoje pôsobenie po ukončení sezóny 2004/2005.

Od roku 1993 až do roku 2003 HK VTJ súťažil v kategórii 2. hokejovej ligy Slovenskej republiky. Za hokejový oddiel VTJ Levice hrávali hráči, ktorí v neskoršom období pôsobili aj ako reprezentanti Slovenska (Jozef Daňo, Juraj Kledrowetz). Dobré výsledky družstva vojakov zvýšili popularitu ľadového hokeja v meste a jeho okolí.

V období rokov 1993-1996 sa objavil zámer prestavať zimný štadión na viacúčelovú športovú halu. Stavebný projekt uvažoval o vyčlenení hokejistov z haly na vonkajšiu vedľajšiu ľadovú plochu. Tlak funkcionárov a hlasovanie poslancov vtedajšieho mestského zastupiteľstva viedol v roku 1996 k rozhodnutiu dostavať Zimný štadión podľa pôvodnej dokumentácie. Ten bol v máji 1998 slávnostne odovzdaný do užívania pre širokú verejnosť.

V roku 1998 obnovil svoju činnosť aj Hokejový klub Levice. Zámer mestského zastupiteľstva dostavať Zimný štadión v roku 1998 výbor HK Levice využil, a v spolupráci so IV. Základnou školou Pri Podlužianke založil Športové hokejové triedy (ŠHT) pre súťažný ročník 1997/98. Vstupom do systému ŠHT sa začala zvyšovať kvalita výchovy žiakov v ľadovom hokeji. Žiaci začali hrať najvyššiu súťaž v žiackej kategórii na Slovensku, dorastenci 1. ligu, juniori postúpili do 1.ligy a seniori hrali druhú ligu.

Levice mali v súťaži seniorov dve družstvá: HK VTJ Levice a HK Levice. Po skončení spolupráce s armádou v oblasti hokeja pôsobí ako nástupca HK VTJ Levice od roku 2003 Hokejový klub Levice.

Hokejový klub Levice je dobrovoľné združenie občanov v zmysle ustanovení zákona č. 83/1990 Zb., ktorí jeho prostredníctvom vykonávajú činnosť zameranú na rozvoj, prosperitu a ochranu športovcov – hokejistov mesta Levice a jeho okolia. Je členom Slovenského zväzu ľadového hokeja. Členmi môžu byť jednotlivci, kolektívy a organizácie.

Dve kategórie hokejovej prípravky nadväzujú v spolupráci so IV. Základnou školou v Leviciach na systém športových hokejových tried od piateho do deviateho ročníka. V ŠHT trénujú žiaci/žiačky v rámci vyučovacieho procesu.

Na tieto kategórie nadväzujú kategórie dorastencov a juniorov. V školskom roku 2004/2005 sa otvoril na Strednej priemyselnej škole v Leviciach ročník športovej triedy študijného odboru technicko-informačné systémy, so zameraním na ľadový hokej. Do tejto triedy bolo prijatých na základe talentových skúšok 24 hokejistov, vrátane dvoch dievčat z celého Slovenska. Tento projekt trval štyri roky. Žiaci končiaci v športových hokejových triedach na základných školách mali možnosť pokračovať vo svojom športovom raste a pritom získať kvalitné stredoškolské vzdelanie. Pod vedením klubových trénerov hrali a trénovali v jednotlivých kategóriách Hokejového klubu Levice. Už v prvom roku pôsobenia športovej triedy dorastenci postúpili do 1. dorasteneckej ligy.

Hokejový klub v rámci projektu „Príď medzi nás“, v roku 2008 v spolupráci s Materskou školou na Tekovskej ulici v Leviciach otvoril 1. Ročník Hokejovej materskej školy. Tento na Slovensku ojedinelý projekt funguje i v súčasnosti.

Všetky družstvá Hokejového klubu Levice hrajú súťaže riadené Slovenským zväzom ľadového hokeja. Vrcholom štruktúry jednotlivých kategórií sú seniori, ktorí v súťažnom období 2005/2006 hrali v 1. hokejovej lige Slovenska. Udržať sa im v nej však nepodarilo. V sezóne 2018/19 seniori vyhrali 2. hokejovú ligu a stali sa víťazom baráže o 1. ST. NICOLAUS hokejovú ligu.

Štadión

Umiestnenia v jednotlivých sezónach

2. HOKEJOVÁ LIGA 
 sezóna 1993/1994: 2. miesto (základná časť v skupine Západ); 4. miesto (o postup)
 sezóna 1994/1995: 3. miesto (základná časť v skupine Západ)
 sezóna 1995/1996: 3. miesto (základná časť v skupine Západ)
 sezóna 1996/1997: 2. miesto (základná časť v skupine Západ); 3. miesto (o postup)
 sezóna 1997/1998: 2. miesto (základná časť v skupine Západ); 4. miesto (o postup)
 sezóna 1998/1999: 3. miesto (základná časť)
 sezóna 2006/2007: 5. miesto (základná časť v skupine Západ); 4. miesto (nadstavba)
 sezóna 2007/2008: 4. miesto (základná časť v skupine Západ); 3. miesto (nadstavba)
 sezóna 2008/2009: 4. miesto (základná časť v skupine Západ); 4. miesto (nadstavba)
 sezóna 2009/2010: 2. miesto (základná časť v skupine Západ); 3. miesto (nadstavba o postup)
 sezóna 2010/2011: 3. miesto (základná časť v skupine Západ)
 sezóna 2011/2012: 2. miesto (základná časť v skupine Západ)
 sezóna 2014/2015: 2. miesto (základná časť v skupine A)
 sezóna 2015/2016: 3. miesto (základná časť v skupine A); vypadnutie v štvrťfinále play-off
 sezóna 2016/2017: 8. miesto (základná časť v skupine A)
 sezóna 2017/2018: 4. miesto (základná časť v skupine A)
 sezóna 2018/2019: 1. miesto (základná časť v skupine A); MAJSTER SR 2. hokejovej ligy; Víťaz baráže o ST. NICOLAUS 1. hokejovú ligu (postup do SLOVENSKEJ HOKEJOVEJ LIGY)

SLOVENSKÁ HOKEJOVÁ LIGA 

 sezóna 2019/2020: 8. miesto (konečné poradie); 8. miesto (základná časť); 2. miesto (nadstavbová časť o postup do play-off); vypadnutie v štvrťfinále play-off
sezóna 2020/2021: 6. miesto (konečné poradie); 6. miesto (základná časť); vypadnutie v štvrťfinále play-off

Zdroje 
HK Levice (Peter Hríbik, Marián Moravčík, Ján Červeňák), SZĽH

Odchovanci klubu

Externé odkazy 
 Oficiálna stránka klubu

 
Slovenské hokejové kluby